**DĖL ROKIŠKIO RAJONO LANKYTINŲ VIETŲ SĄRAŠO PATVIRTINIMO**

2021 m. spalio 29 d. Nr. TS –

Rokiškis

Vadovaudamasi Lietuvos Respublikos vietos savivaldos įstatymo 16 straipsnio 4 dalimi, 18 straipsnio 1 dalimi, Lietuvos automobilių kelių direkcijos 2015 m. kovo 3 d. įsakymu Nr. V(E)-4 ,,Dėl Lankytinų vietų ir laikinų renginių maršrutinio orientavimo automobilių keliuose taisyklių LVMOT 15 patvirtinimo“ patvirtintų taisyklių 12.4 punktu, Rokiškio rajono savivaldybės taryba n u s p r e n d ž i a:

1. Patvirtinti Rokiškio rajono lankytinų vietų sąrašą (pridedama).

2. Pripažinti netekusiais galios:

2.1. Rokiškio rajono savivaldybės tarybos 2016 m. liepos 1 d. sprendimą Nr. TS-148 ,,Dėl Rokiškio rajono lankytinų vietų sąrašo patvirtinimo“;

2.2. Rokiškio rajono savivaldybės tarybos 2018 m. lapkričio 30 d. sprendimą Nr. TS-260 ,,Dėl Rokiškio rajono savivaldybės tarybos 2016 m. liepos 1 d. sprendimo Nr. TS-148 ,,Dėl Rokiškio rajono lankytinų vietų sąrašo patvirtinimo“ pakeitimo“;

2.3. Rokiškio rajono savivaldybės tarybos 2020 m. sausio 31 d. sprendimą Nr. TS – 12 ,,Dėl Rokiškio rajono savivaldybės tarybos 2016 m. liepos 1 d. sprendimo Nr. TS-148 ,, Dėl Rokiškio rajono lankytinų vietų sąrašo patvirtinimo“ pakeitimo“.

3. Skelbti šį sprendimą Teisės aktų registre ir savivaldybės interneto svetainėje.

Sprendimas per vieną mėnesį gali būti skundžiamas Regionų apygardos administraciniam teismui, skundą (prašymą) paduodant bet kuriuose šio teismo rūmuose, Lietuvos Respublikos administracinių bylų teisenos įstatymo nustatyta tvarka.

Savivaldybės meras Ramūnas Godeliauskas

Irena Matelienė

Rokiškio rajono savivaldybės tarybai

**TEIKIAMO SPRENDIMO PROJEKTO „DĖL ROKIŠKIO RAJONO LANKYTINŲ VIETŲ SĄRAŠO PATVIRTINIMO“**

**AIŠKINAMASIS RAŠTAS**

**Sprendimo projekto tikslai ir uždaviniai.** Rokiškio rajono savivaldybės tarybos 2016 m. liepos 1 d. sprendimu Nr. TS-148 patvirtintą Rokiškio rajono lankytinų vietų sąrašą patvirtinti nauja redakcija. Pripažinti netekusiais galios ankstesnius savivaldybės tarybos sprendimus, kuriais šis sąrašas buvo sudaromas ir pildomas.

**Teisinio reguliavimo nuostatos.** Lietuvos Respublikos vietos savivaldos įstatymas, Lietuvos automobilių kelių direkcijos 2015-03-03 įsakymas Nr. V(E)-4 ,,Dėl Lankytinų vietų ir laikinų renginių maršrutinio orientavimo automobilių keliuose taisyklių LVMOT 15 patvirtinimo“ .

**Sprendimo projekto esmė.** 2021 m. rugsėjo 6 d. gautas Kalvių kaimo seniūnaičio prašymas įrašyti lankytinus objektus, esančius Kamajų seniūnijoje Kalvių kaime. Kalvių kaimo bendruomenė užbaigėŠvč. Mergelės Marijos koplyčios statybą ir sutvarkė paminklinio akmens maro aukoms atminti aplinką. Šie du objektai, esantys Kalvių kaime, yra atviri ir paruošti lankytojams. Tam, kad objektai būtų žinomi ir lankomi, reikalingi tam tikri ženklai-nuorodos į lankytinas vietas, o ženklinimo projektuose galima dalyvauti tik tada, kai lankytini objektai yra įrašyti į sąrašus ir tie sąrašai patvirtinti savivaldybės tarybos sprendimu. Šiuo atveju sąrašas pildomas dviem objektais: Švč. Mergelės Marijos koplyčia ir paminklinis akmuo maro aukoms atminti Kalvių kaime Kamajų seniūnijoje.

Į sąrašą, suderinus su vietos seniūnais ir privačių lankytinų vietų savininkais, taip pat siūloma įtraukti naujus objektus:

- Kamajų miestelio istorijos, poeto ir kunigo Antano Strazdo muziejų, Kamajų miestelyje;

- paminklinį akmenį Obelių seniūnui, kunigaikščiui Martynui Marcelijui Giedraičiui, Obeliuose;

- Zanapolio dvarą-elnyną Grumbinų kaime, Jūžintų seniūnijoje;

- Levandų Vanagynės sodybą Vanagynės kaime, Juodupės seniūnijoje;

- privačią Nemiros Statulevičienės rankinių kolekciją Tervydžių kaime, Jūžintų seniūnijoje;

- privačią H. ir V. Kontrauskų tautodailės ir liaudies buities muziejaus kolekciją Laibgalių kaime, Jūžintų seniūnijoje;

- partizanų pagerbimo, buvusio bunkerio vietą ir kryžių Kalučiškių kaime, Jūžintų seniūnijoje;

- kryžių Edvardo Trano būrio partizanams atminti Samanių kaime, Jūžintų seniūnijoje;

- Rokiškio žydų senąsias kapines, Parokiškės kaime, Rokiškio kaimiškojoje seniūnijoje.

- kryžių Edvardo Trano būrio partizanams atminti Samanių kaime, Jūžintų seniūnijoje;

- paminklinį akmenį Lietuvos partizanų vadui, brigados generolui Rudolfui Ramanauskui- Vanagui Tytelių kaime, Kamajų seniūnijoje;

- žymenį partizanų žūties vietoje Baršėnų kaime, Kriaunų seniūnijoje;

- Sartų apžvalgos bokštą Baršėnų kaime, Kriaunų seniūnijoje;

- Lietuvos karių Juozo Ruškevičiaus ir Petro Garkausko kapą Bagdoniškio kaime, Kriaunų seniūnijoje;

- mažąją skulptūrą „Kiškis“, skirtą projektui „Rokiškis – Lietuvos kultūros sostinė 2019“ įamžinti, prie Rokiškio rajono savivaldybės Juozo Keliuočio viešosios bibliotekos, Nepriklausomybės a. 16;

- Skemų koplyčią Klevų g. 3 B, Skemų k.

Iš sąrašo, suderinus su vietos seniūnu, siūloma išbraukti Rokiškio kaimiškosios seniūnijos teritorijoje esantį objektą – medinių skulptūrų memorialą (1941–1943 m.) Miliūnų kaime. Dabartinė skulptūrų medienos būklė yra labai bloga. 2021 m. rugsėjo 26 d. skulptūros buvo aplietos dažais, yra sugadintos. Medinė skulptūros nėra apskaitytos kaip kultūros paveldo objektas, stovi valstybinėje žemėje. Planuojama rasti galimybę perduoti skulptūras pagal išgales restauruoti ir neribotam laikui saugoti vietos medžio drožėjui. Paliktos dabartinėje lauko aplinkoje jos visiškai sunyktų, taip pat gali pakartotinai tapti nepagarbaus elgesio objektu.

Savivaldybės tarybai teikiamas tvirtinti pilnas Rokiškio rajono lankytinų vietų sąrašas. Naujos redakcijos dokumente taip pat atlikti pataisymai, susiję su raštvedyba, įrašytos objektų vietovės, jei tokių anksčiau nebuvo įrašyta, įvesta numeracija pagal atskiras seniūnijas, lankytini objektai sugrupuoti pagal vietovę.

**Laukiami rezultatai.** Parengtas vienas, išsamus rajono lankytinų objektų sąrašas.

**Finansavimo šaltiniai ir lėšų poreikis**. Nėra.

**Suderinamumas su Lietuvos Respublikos galiojančiais teisės norminiais aktais.** Projektas neprieštarauja galiojantiems teisės aktams.

Komunikacijos ir kultūros skyriaus vedėja Irena Matelienė